b'\n_START_ARTICLE_\nMarie-Louise O\'Murphy\n_START_PARAGRAPH_\nMarie-Louise O\'Murphy de Boisfaily (21. oktoober 1737 Rouen \xe2\x80\x93 11. detsember 1814 Pariis) oli Louis XV armuke ja kunstnike modell._NEWLINE_Marie-Louise oli Daniel O\'Murphy de Boisfaily ja tema abikaasa Marguerite Igny seitsmes ja noorim laps. Isa oli iirlasest ohvitser, kes p\xc3\xa4rast erruminekut hakkas kingsepaks. P\xc3\xa4rast isa surma 1753 kolis ema koos perega Pariisi._NEWLINE_Oma m\xc3\xa4lestustes kirjutas Giacomo Casanova (1725\xe2\x80\x9398), et avastas tollal 13-aastase t\xc3\xbcdruku, kes elas oma n\xc3\xa4itlejast \xc3\xb5e majas. Casanova nimetas teda "ilusaks r\xc3\xa4paseks v\xc3\xa4ikeseks olevuseks". Casanova oli rabatud tema ilust, kui t\xc3\xbcdrukut alasti n\xc3\xa4gi, ja laskis oma s\xc3\xb5nul \xc3\xbchel saksa kunstnikul 6 luidoori eest teda aktina maalida. N\xc3\xa4htavasti ei ole tegu selle meeldej\xc3\xa4\xc3\xa4va ja provokatiivse portreega, mille valmistas Fran\xc3\xa7ois Boucher, kuigi Casanova kirjelduse j\xc3\xa4rgi oli neiu asend maalil samasugune kui Boucher\' omal. Maalil oli t\xc3\xbcdruku nimi "O-Morphi", mis oli s\xc3\xb5nam\xc3\xa4ng, sest kreeka keeles t\xc3\xa4hendab \xe1\xbd\x84\xce\xbc\xce\xbf\xcf\x81\xcf\x86\xce\xb7 \'kaunis\'. Selle maali saatis Casanova Prantsusmaa kuningale Louis XV-le._NEWLINE_Kuningas kutsus Marie-Louise\'i oma lossi, kus temast sai kuninga armuke. Juba 1753 oli tal nuris\xc3\xbcnnitus, mis kuningat s\xc3\xbcgavalt kurvastas. 20. mail 1754 s\xc3\xbcnnitas ta Louis XV-le t\xc3\xbctre Agathe Louise de Saint-Antoine\'i, kes ristiti samal p\xc3\xa4eval. 19-aastaselt abiellus Agathe Pariisis Ilmutuse kloostris markii de la Charce\'i Ren\xc3\xa9 Jean de la Tour du Piniga, kes oli s\xc3\xbcndinud Pariisis 26. juulil 1750. Kuid Agathe suri k\xc3\xb5igest 9 kuud hiljem 6. septembril 1774 nuris\xc3\xbcnnituse tagaj\xc3\xa4rjel. Ren\xc3\xa9 Jean abiellus uuesti ja sai teisest abielust poja, kes aga suri noorelt 1781._NEWLINE_1754 tegi Marie-Louise vea, mis oli omane paljudele kurtisaanidele: nimelt p\xc3\xbc\xc3\xbcdis ta saada kuninga metressiks ehk ametlikuks armukeseks ja sellelt kohalt t\xc3\xb5ugata Madame de Pompadouri. See t\xc3\xb5i kaasa tema languse \xc3\xb5ukonnas. Korraldati tema abielu d\'Ayat\' isanda Jacques Pelet de Beaufranchet\'ga, kes oli s\xc3\xbcndinud 5. m\xc3\xa4rtsil 1728. Abielu s\xc3\xb5lmiti Pariisis 27. novembril 1755._NEWLINE_Sellest abielust s\xc3\xbcndis kaks last. 30. oktoobril 1756 s\xc3\xbcndis t\xc3\xbctar Louise Charlotte Antoinette Fran\xc3\xa7oise, kes suri 6. veebruaril 1759. 22. novembril 1757 s\xc3\xbcndis poeg Louise Charles Antoine Pelet, hilisem krahv de Beaufranchet, kes sai vabariigi ajal kindraliks ja suri 2. juulil 1812. Juba enne poja s\xc3\xbcndi langes Jacques de Beaufranchet 5. novembril 1757 Rossbachi lahingus, milles Preisimaa kuningas Friedrich II purustas Prantsusmaa ja Austria ligi 3 korda suurema \xc3\xbchendatud v\xc3\xa4e._NEWLINE_19. veebruaril 1759 abiellus Marie-Louise Riomis Flaghaci krahvi Fran\xc3\xa7ois Nicolas Le Normant\'iga, kes oli s\xc3\xbcndinud 13. septembril 1725. M\xc3\xb5lemad olid lesed ja kahe peale kokku oli neil pulmade ajal 5 last. 5. jaanuaril 1768 t\xc3\xb5i Marie-Louise ilmale t\xc3\xbctre Marguerite Victoire\'i, kes oli ainus sellest abielust s\xc3\xbcndinud laps._NEWLINE_Asjaolud panevad arvama, et Marguerite Victoire v\xc3\xb5is olla hoopis Louis XV laps. Nimelt aastatel 1771\xe2\x80\x931772, kui oli selge, et t\xc3\xbcdruk j\xc3\xa4\xc3\xa4b elama, maksis Louis XV Marie-Louise\'ile 350 tuhat liivrit. Kui Marguerite 1786 abiellus, oli pulmapeol kogu kuninglik perekond (Louis XV oli k\xc3\xbcll selleks ajaks surnud) ja osales abielulepingu allkirjastamisel. P\xc3\xa4rast Bourbonide restauratsiooni 1814 hakkas kuningas Charles X naisele omaenda rahast maksma iga-aastast h\xc3\xbcvitist, mida k\xc3\xbcll polnud vaja teha kaua, sest Marguerite Victoire suri selsamal 1814. aastal._NEWLINE_Franois Le Normant suri 24. aprillil 1783. 19. juunil 1795 abiellus Marie-Louise uuesti endast 28 aastat noorema Louis-Philippe Dumontiga, kes oli s\xc3\xbcndinud 17. novembril 1765 ja suri 11. juunil 1853. See abielu eba\xc3\xb5nnestus ja lahutati juba 16. m\xc3\xa4rtsil 1798. Neljandat korda Marie-Louise enam ei abiellunud._NEWLINE_Suure Prantsuse Revolutsiooni ajal O\'Murphy vahistati tema sidemete t\xc3\xb5ttu kuningakojaga, aga suutis ellu j\xc3\xa4\xc3\xa4da. Ta suri 11. detsembril 1814 77-aastasena.'